SET ปิดเช้าดิ่งหนัก 110 จุด วิตกโควิด19-สงครามน้ำมัน ฉุดเศรษฐกิจโลก พ่วงบล็อกเทรดถ่วงตลาด
SET ปิดเช้าดิ่งหนัก 110 จุด วิตกโควิด19-สงครามน้ำมัน ฉุดเศรษฐกิจโลก พ่วงบล็อกเทรดถ่วงตลาด โดยดัชนีช่วงเช้าปิดที่ระดับ 1,140.05 จุด ลดลง 109.84 จุด หรือ 8.79% มูลค่าการซื้อขาย 5.38 หมื่นล้านบาท
12 มี.ค. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,140.05 จุด ลดลง 109.84 จุด หรือ 8.79% มูลค่าการซื้อขาย 5.38 หมื่นล้านบาท
10 หุ้นกดดัชนีเช้านี้

ด้าน นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ เปิดเผยว่า ตลาดหุ้นไทยเช้านี้ร่วงแรงตามตลาดหุ้นทั่วโลก มองว่าเป็นการ Panic จากการแพร่ระบาดไวรัสโควิด-19 ที่กระจายไปทั่วโลกอย่างเร่งตัวขึ้น จนองค์การอนามัยโลก (WHO) ออกแถลงการณ์ว่าไวรัสโควิด-19 เข้าสู่ภาวะแพร่ระบาดไปทั่วโลก ทำให้วิตกผลกระทบที่มีต่อเศรษฐกิจโลก
นอกจากนี้ ยังรับผลกระทบจากราคาน้ำมันร่วงลง ทำให้วิตกความเสี่ยงจากหนี้เสียที่จะมีสูงขึ้นได้ เนื่องจากบริษัทผู้ผลิตน้ำมันมีต้นทุนสูงกว่าซาอุดิอาระเบีย และส่วนใหญ่ก็จะมีการออกหุ้นกู้กันหากค้าขายไม่ดีก็วิตกจะไม่สามารถจ่ายหนี้ได้ ทำให้หนี้เสียมีโอกาสที่จะสูงขึ้น ซึ่งก็เป็นการซ้ำเติมเศรษฐกิจด้วย
สำหรับความคาดหวังจากการแถลงของประธานาธิบดีโดนัลด์ ทรัมป์ แห่งสหรัฐ ที่มีขึ้นในช่วงเช้านี้ตามเวลาไทยก็มีอันต้องผิดหวังเพราะไม่ได้พูดถึงมาตรการกระตุ้นเศรษฐกิจอย่างที่คาดหวังกันไว้เลย ทำให้นักลงทุนตัดสินใจขายหุ้นออกมาก่อน
“ตลาดบ้านเราร่วงแรงส่วนหนึ่งเป็นผลจาก Block Trade ที่ถ่วงตลาด จากที่ถูกบังคับขาย และยิ่งขายก็ยิ่งทำให้ดัชนีฯปรับตัวลงไป จนดัชนีฯรูดลงมาแถว 1,146 จุด ต่ำสุดในรอบประมาณ 7 ปี 8 เดือน นับจากจุดต่ำสุดที่ 1,099 จุด เมื่อเดือนมิถุนายน ปี 2555”
ส่วนแนวโน้มการลงทุนในช่วงบ่ายนี้ นายถนอมศักดิ์ กล่าวว่า ตลาดฯยังมีโอกาสที่จะปรับตัวลงได้อีก พร้อมให้แนวรับ 1,136-1,113 จุด ส่วนแนวต้าน 1,160 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
AOT       มูลค่าการซื้อขาย  4,311.51 ล้านบาท  ปิดที่   53.50 บาท ลดลง  7.00 บาท
BAM       มูลค่าการซื้อขาย  4,094.80 ล้านบาท  ปิดที่   20.50 บาท ลดลง  3.00 บาท
PTT       มูลค่าการซื้อขาย  3,839.55 ล้านบาท  ปิดที่   27.25 บาท ลดลง  2.00 บาท
CPALL     มูลค่าการซื้อขาย  3,574.78 ล้านบาท  ปิดที่   62.00 บาท ลดลง  4.00 บาท
GULF      มูลค่าการซื้อขาย  2,299.85 ล้านบาท  ปิดที่  132.50 บาท ลดลง 19.00 บาท